s war gleich nooch em Kriech, wu in Ludwigshafe alles zammegschmesse war, unn d Leit nit gewisst hänn, wu anne. Wu se frouh waren, wann se jemand gfunne hänn, wu se uffgenumme hot unn unnerm Dach  e aldi Kammer mit ämme Schibbebaure-Oufe, zwää Better unn ännere Kocheck fer se eigericht hott.  Unn sou eschs kumme, dass amme schäjine Morche e fremdes Biewel uff unserm Schulhouf gstanne esch. De Lehrer hot gsaacht, des wär de Frieder, unn mer sellen oarndlich zu em sei.  Ich häwen glei wirrer gekennt! Des war des Biewel vun denne Leit, wu de letschte Freidaach mit Koffer unn Handdasche vun de Bah(n) rabgeloffe sinn unn wu mich gfroocht hänn, ewwich wisst, wu d Vorrergass esch, unn wu s  Hörners wohnen.  In de Paus simmer all ummen rumgstanne. Er hot e bissel gfrore mit seim korze Mändelsche, unn sei Kabb warem e bissel se grouß. Mit seine braune Lerrerschuuch horrer nit sou richdich zu uns gebasst, wu mer Dorfbuuwe doch all mit Sogge unn Hellschuuch rumgeloffe sinn. Er hot ach annerscht geredt wie mer, awwer nit veehl unn sou leise, dass mern kaum verstanne hot.  Er hot ach noch kää Schulbiecher unn kää Schreibzeich bei sich ghatt. En klänner Stumbe vun Bleistift unn e bloes  Heft, wu auße Lieferscheine druffgstanne esch, des war alles, was er vun dehääm mitgebroocht ghatt hot. In de grouße Paus horrer immer en Abbel gesse. Awwer Lewwerworschdebrout hänn mer Buuwe domols ach nit ghatt!  Weil mer ganz in de Neeh vun denne Leit gewohnt hänn, hot de Lehrer gemähnt, de Frieder kinnt sich neewer mich setze.  Dass der vun Vornerei glei gewisst hot, was lous esch, unn wu er mit mer dra(n) esch, häwwich in de Mitt vun unsere Bank en grouße dicke Strich gezoche. In de Paus unn  nooch de Schul häwwich mit meine Kammerade gspeelt unn de Frieder Frieder sei losse.  Im Friehjohr dann, wie mer vunn dehääm aus wirrer Kniestrimp hänn azieche derfe unn uff de Gass hänn speele kinne, horrer mit de Määre Higgels gspeelt, unn mer Buuwe hännen ausgelacht. Sei Mudder horrem aus uffgezochener Woll e klänni Bätz mit ännre digge Bombel owwedruff gstrickt ghat, unn weil die Bombel beim Higgle immer ruff unn nab ghubbst esch, hot de Frieder vun uns de Name Bombel-Fritzel kriecht.  Amme schäjine Daach, wie ich grad vum Brouthoule häämkumm, sähn ich vun weirem, wie em Bombel-Fritzel sei Mudder mit meiner Mudder vor unsrer Hausdeer steht. Unn weil mer jo immer e schlechtes Gewisse ghatt hot, häwwich mich vorsichtshalwer noch e bissel rumgedriggt unn de Haunstätter Liesel ehr Vorgäärdel betracht, bis ich gsähne häb, dass em Frieder sei Mudder wirrer s Dorf owwenaus gange esch.  Wie ich vorsichdich gfroocht häb, was d Frau Arnold gewellt hot, hot mer mei Mudder verzejilt, dasse  gheilt het, weil mer Buuwe uns nit um de Frieder kimmere deeten, wu er doch sou gern mit uns speele deet. Ich sett doch emol zu en kumme, ins Hörners owwenuff. Wie dann emol wirrer en warme Daach war, un mer net so veehl Uffgawe ghatt hänn, häwwich mirrem ausgemacht, dass ich meddags emol zuem kumm.  Wie ich dann ans Houfdoor geglobbt häb, hot mer sei Mudder uffgemacht unn mich d Stääch owwenaus in ehr Wohnung gfiehrt.  De Herr Arnold war ach do, unn ich häb mich glei gewunnert, weil er en  Lerrerhängsching a(n)ghatt hot unn numme mit de lingke Hand sein Kaffee getrungke hot.  Wie mer dann speerer drunne im Sand gspeelt hänn, hot mer de Frieder verzejilt, dass sein Vadder im Kriech war, unn dort sei rechdi Hand verlore hot.  Gleich am negschde Daach hännses all gewisst, dass ich beim Bombel-Fritzel speele war, unn wie ich dann meddags nuff in unser Laacherle kumme bänn, hännse gemäänt, was ich doo noch will, unn ich sett doch besser zum Bombel-Fritzel gäji. Wie ich awwer kää  A(n)gschdalde gemacht häb, fer fort se gäji, hot mer de Hauer Eicheen en Stumber gewwe, dass ich de Rech nabgfloche bänn.  Ich häb mer dann de Dreck vun de House abgebutzt, unn wie ich häämgerennt bänn, simmer vor Zorn die Träne d Bagge rabgeloffe.  De negschde Morche bänn ich in de Paus gleich zum Lehrer gange unn häwwem gsaacht, dass ich nimmi newerm Frieder sitze will. Awwer der hot mich nirremol gfroocht warum, unn hot sei Pausebrout weirer gesse.  Die negschde Daache bänn ich dehääm fer mich  allää geblewwe unn nit naus zum Speele gange. Mei Mudder hot sich gewunnert, warum ich mer uff äämol so veehl Zeit zum Abdriggle gelosst häb, unn immer wirrer gfroocht häb, ewwich ehr noch ebbes helfe kinnt.  Wie awwer s Werrer immer schäjiner worre esch, unn d Kinner uff de Gass immer lauder worre sinn, häwwichs dehääm nimmi länger ausghalte.  Drauß hännse Dänzerles gspeelt, unn do häwwich mein Danzknobb aus de Schublaad ghoult, e klänni Beitsch gschnerre unn e Treibschnur vorne  dra(n)gebunne.  Uffs Heibels ehrm Blattegang eschs am beschde gange. Do hot uns d Elsa immer speele losse. Blouß, wammer sou laut gegresche hänn, esch se kumme unn hot gsaacht, mer sellen nit sou rumblärre.  Drowwe uffem Maierle sinn mei Kammerade ghoggt unn hän uns zugeguggt.  Ach de Bombel-Fritzel war do mit seim neije Dänzer, wu em de alt Gadding frisch gedreht ghat hot. Sein Vadder hot en farwich a(n)gemolt ghatt un dezu e neijie Beitsch gschnitzt: en Hasselnussstegge mit allerhand  Verzierunge unn mit de A(n)fangsbuchstawe vun seim Name, F.A.: Frieder Arnold.  De Frieder war ganz aus em Haisel, hot mit de Beitsch in de Luft rumgfuchtelt unn esch uns immer wirrer zwische de Fieß rumgedabbt. Do esch mer en Gedangke durch de Kobb gschosse! Unn uhne noch lang driwwer noochsedengke, häwwich em Bombel-Fritzel sei Beitsch aus de Hand geresse, iwwerm Knie zwäämol durchgebroche unn iwwer d Mauer gschmesse.  Uff äämol eschs ganz ruhjich wore. Mei Kammerade sinn vun de Mauer gsteche  unn verschwunne. De Frieder hot gheilt, hot sein Danzknobb liche losse unn esch häämgerennt. Ich bänn dann ach ab unn war kaum dehääm, do esch d Frau Hörner kumme unn hot gsaacht, ich sell emol glei nuff zum Herr Arnold kumme.  Zum Gligg war vun meine Leit känns dehääm! Unn dass sich die Sach nit noch länger nausziecht, bänn ich glei owwenaus zum Frieder seim Vadder. Wie ich dann bei denne d Stääch nuff bänn, häwwich mei Herz bumbere heere.  De Herr Arnold esch in de Kich gstanne unn war ganz  ruhjich. Er hot mer verzejilt, wie er im Kriech war unn wie er sei Hand verlore hot. Unn dass er jetzt blouß noch ää Hand hot, unn dass er mit dere em Frieder sei Beitsch gschnitzt hot.  Er hot dann noch gemähnt, ich breicht jetzert nit se heile. Ich sett awwer driwwer noochdengke.  Ball denooch häwwich gsähne, wie beis Hörners drowwe en klänne Meewelwache gstanne esch, unn am negschde Morche war de Bombel-Fritzel nimmi in de Schul.  Mer hot speerer niggs mäh vunnen ghert. Unn was aus em  Bombel-Fritzel wore esch, wääß ich nit.  Doch fer mich wars e Lehr! Immer wann ich speerer gemäänt häb, es wär meränner im Weech unn ich misst em sei Beitsch orrer sei gschnitzt Steggel verbreche, hot bei mer e rout Lämpel uffgeleicht unn zu mer gsaacht: Männel, halt dich serigg!